Henny Astrup

Henninge «Henny» Münster Astrup (født Glatved 17. august 1876 i Bergen, død 3. mars 1961 i Klampenborg), var en norsk skuespillerinne.


== Familie ==
Henny Astrup var datter av klokker og teolog Hans Petter Bay Glatved og Nanna Münster Prahl. Hun ble i 25. mai 1897 gift i Korskirken i fødebyen Bergen med lensmann i Våler Nils Astrup (1860-1912). Ekteskapet ble oppløst allerede før århundreskiftet.


== Liv og virke ==
Henny Astrup debuterte 28. august 1904 ved Den Nationale Scene i Bergen i rollen som Helga i stykket Geografi og Kjærlighed. Hennes såkalte annen debut fant sted 2. oktober 1904 i rollen som Lydia Longuish i Medbeilerne.
Sin debut ved Nationaltheatret fikk Henny Astrup 31. oktober 1905, som Cyprienne i Las os Skilles. Denne debuten ga henne imidlertid ikke noen ansettelse ved teatret, tross den strålende mottagelsen hun fikk: hun «eiet som Cyprienne en forbløffende sikkerhet både i replik og akeren, og var heller ikke uten et visst skjælmsk humør».Fra høsten 1907 medvirket Astrup i Nationalturneen (Ludovica Levy) som skuespiller, sekretær og forretningsfører. I løpet av turneen spilte hun blant annet Nora i Et Dukkehjem. Etter fremførelsen av stykket i Fredrikshald, ble det sagt om Astrup at huns «var som skapt for rollen, både av utseende og vesen. Etter turneens sesongavslutning i 1910, gjorde Henny Astrup en opptreden i Tromsø med en Dramatisk og deklamatorisk musikalsk Soiré, sammen med Ludovica Levy og pianisten Gyda Foss. I fortsettelsen av dette ga Levy og Astrup blant annet en Holberg-aften, med Erasmus Montanus og Det lykkelige Skibbrudd, der de to delte alle rollene seg imellom.I 1911 gjorde Henny Astrup seg spesielt bemerket ved en oppsetning av den fireakters farsen Chocoladepigen av Paul Gavauli. Det ble skrevet at «Henny Astru var da ogsaa mildest talt en meget sød Chocoladepige, som i kraft af sin skønhed, sin sprudlende livslyst og sine miljoner var en fare for sine omgivelser. Chocoladepigen er noget af det beste Henny Astrup har ydet». (Nationalturneen, Stavanger, 1911)Da Ludovica Levy bosatte seg i Danmark i 1922, flyttet Henny Astrup med henne dit. Om forholdet mellom Levy og Astrup uttalte skuespilleren Ranka Knudsen blant annet at Astrup «var som en pleiedatter for fru Levy som hun omsorgsfullt tok seg av til siste stund. Det var fru Levy som gjorde Henny til den store skuespillerinne hun var».


== Roller i utvalg ==
Helga i Geografi og Kjærlighed av Bjørnstjerne Bjørnson (Den Nationale Scene, 1904)
Lydia Longuish i lystspillet Medbeilerne av Richard Brinsley Sheridan (Den Nationale Scene, 1904)
Cyprienne i Lad os Skilles (Nationaltheatret, 1905)
Nora i Et Dukkehjem av Henrik Ibsen (Nationalturneen, 1907)
Anne i Anne Pedersdotter av Hans Wiers-Jenssen (Nationalturneen, 1908)
Chocoladepigen i Paul Gavaulis farse Chocoladepigen (Nationalturneen, Stavanger, 1911)
Héléne Laroche i Taifun av Melchior Lengyel (Nationalturneen, Trondheim, 1911)
Rachel Garman i Garman & Worse av Alexander Kielland, dramatisert av Edvard Brandes (Nationalturneen, Stavanger, 1912)
Fanny i Garman & Worse av Alexander Kielland, dramatisert av Edvard Brandes (Nationalturneen, 1912)
Lady Windermere i Lady Windermeres vifte av Oscar Wilde (Nationalturneen, Stavanger Teater, 1912)


== Referanser ==


== Kilder ==
Jensson, Liv (1981). Biografisk skuespillerleksikon. Universitetsforl. s. 15. ISBN 8200056228.